b'\n_START_ARTICLE_\nPrulski most\n_START_PARAGRAPH_\nPrulski most preko Ljubljanice povezuje Prule (Jane\xc5\xbei\xc4\x8devo cesto) s Trnovskim pristanom (Opekarsko cesto) v Ljubljani._NEWLINE_Okoli leta 1900 je na tem mestu stal lesen most._NEWLINE_Na\xc4\x8drti za \xc5\xbeelezobetonski most, ki naj bi stal tam, kjer danes stoji Prulski most, so bili izdelani \xc5\xbee pred prvo svetovno vojno (1913, projektant Wuczkowski, Dunaj), a niso bili nikoli izvedeni. Leta 1919 so lesen \xc5\xa0empetrski most namenjen tramvaju prenesli na lokacijo Prul, saj so tam zgradili novega betonskega. Zaradi vse ve\xc4\x8djega prometa, ki je nastajal na obmo\xc4\x8dju Prul je bilo potrebno most obnoviti, kar je bilo izvedeno v letih 1932/33. Z obnovo so bili prej leseni nosilci nadome\xc5\xa1\xc4\x8deni z jeklenimi I profili in betonsko vozi\xc5\xa1\xc4\x8dno plo\xc5\xa1\xc4\x8do, \xc5\xa1irine vozi\xc5\xa1\xc4\x8da 3,1 m in obojestranskim hodnikom po 0,65 m. Most je imel 6 razpetin po 6,1 + 9,87 + 9,7 + 9,87 + 9,36 + 3,9 m ali 48,8 m. Dela je izvedlo gradbeno podjetje Saksida in Drug iz Ljubljane._NEWLINE_Leta 1944 je po na\xc4\x8drtih ing. Kobeta zgrajen betonski most preko treh razponov. Zaradi slabo nosilnih tal sta bila obre\xc5\xbena razpona kraj\xc5\xa1a po 6,25 m , srednji pa je zna\xc5\xa1al 19,4 m. Most je bil postavljen pravokotno na os Ljubljanice. Most je bil namenjen samo osebnim avtomobilom in pe\xc5\xa1cem. Promet je izmeni\xc4\x8dno enosmerno urejal semafor._NEWLINE_Sedanji most je projektiran po na\xc4\x8drtih arhitekta Petra Gabrijel\xc4\x8di\xc4\x8da in zgrajen leta 1993, predan prometu pa \xc5\xa1ele pozno spomladi leta 1994, ko so bile odpravljene pomanjkljivosti opa\xc5\xbeene pri tehni\xc4\x8dnem pregledu. Ob straneh mostu sta \xc5\xa1iroka plo\xc4\x8dnika, namenjena pe\xc5\xa1cem, ki sta na izviren na\xc4\x8din tlakovana z rde\xc4\x8do opeko (zaradi obmo\xc4\x8dja, kjer so neko\xc4\x8d delovali opekarji - most se nadaljuje v Opekarsko cesto), na sredini mostu je polkro\xc5\xbeno razgledi\xc5\xa1\xc4\x8de. Investitor je bil Mestni sekretariat za komunalno gospodarstvo, promet in zveze._NEWLINE_16. aprila 2011 je pod Prulskim mostom za\xc4\x8delo delovati novo javno strani\xc5\xa1\xc4\x8de. Ima vso standardno opremo (\xc5\xa1koljka, pisoar, umivalnik) in previjalno mizo, prav tako pa so sanitarije prilagojene tudi za gibalno ovirane.'